***TŰZVÉDELMI HÁZIREND***

Az Óceán Lakásfenntartó Szövetkezet kezelésében lévő épületek:

Óceánárok utca 9-23

Falemez utca 1-3-5-7-9-11, 2-24

Intarzia utca 7-21,16-28

Pácoló utca 1-5

Hajló utca 21-23, 37-47

***A Társasházra vonatokozó tűzvédelmi használati szabályok az 1996. évi XXXI. Törvény, a 30/1996. (XII. 6.) BM rendelet, az 54/2014. (XII. 5.) BM rendelet, továbbá a 259/2011. (XII. 7.) kormányrendelet alapján:***

***I. TŰZMEGELŐZÉSI SZABÁLYOK***

1. ***ÁLTALÁNOS TŰZVÉDELMI HASZNÁLATI SZABÁLYOK:***

*Legfontosabb szabály az épület és környezetének (helyiségek, szabadterek stb.), továbbá az itt lévő anyagok, tárgyak, eszközök, berendezések stb. rendeltetésszerű használata. Az épületben - a rendeltetéshez alkalomszerűen kapcsolódó tevékenységek kivételével - tilos olyan tevékenység végzése, továbbá éghető anyag olyan mennyiségben és módon való tárolása, mely a rendeltetésszerű használattól eltér, továbbá tüzet vagy robbanást eredményezhet. A helyiségeket, szabad tereket éghető hulladékoktól, száraz növényzettől mentesen kell tartani. Alkalomszerű tűzveszélyes tevékenységet a vonatkozó jogszabályok előírásai, ill. helyi szabályozás szerint szabad végezni, továbbá fentieket kizárólag erre jogosult és alkalmas személyek, ill. szervezetek végezhetik. Az épületben lévő szellőzőnyílásokat tilos eltakarni, eltorlaszolni. Villamos világítást a vonatkozó műszaki követelmények szerint szabad létesíteni és használni.*

1. ***HELYISÉGEKRE, SZABADTEREKRE VONATKOZÓ SZABÁLYOK:***
2. ***KÖZLEKEDŐK, LÉPCSŐHÁZAK:***

*Alapvető jogszabályi előírás, hogy a menekülésre számításba vett közlekedőkön és lépcsőházakban éghető anyagok, továbbá menekülési útvonalakat leszűkítő tárgyak nem helyezhetőek el. Virágtartó, ill. kaspó elhelyezése menekülési útvonalat le nem szűkítő módon történhet (a falfelületeken olyan magasságban fix módon felszerelve, mely nem akadályozza az esetleges biztonságos menekülést, továbbá mentést, tehát a közlekedőket teljes szélességükben, továbbá kellő - mindenki számára biztonságos - magasságban szabadon, átjárható módon kell hagyni). Tárolóeszközt, bútort (pl. cipősszekrény, polc stb.), motorkerékpárt stb. tilos elhelyezni a közlekedőkön, lépcsőházakban! Az épület bejárati ajtóinak, továbbá a közlekedők, lépcsőházak egyéb helyein lévő nyílászáróinak mindenkor megfelelő módon nyithatónak kell lenniük, fentieket eltorlaszolni nem szabad. Rendeltetéssel össze nem függő elektromos berendezés felügyelet nélkül nem üzemeltethető. A menekülési útvonalak, kijáratok eltorlaszolása tilos!* ***Az alábbiak mindenkori hozzáférhetőségének, megközelíthetőségének lehetősége elengedhetetlen: villamos berendezések kapcsolói, közművek nyitó-, zárószerkezetei, hő- és füstelvezető kezelőszerkezetei és nyílásai.*** *Fentiek nem megfelelő műszaki állapotban tartása, továbbá megrongálása, hozzáférhetőségének akadályoztatása tűzvédelmi bírságot von maga után! A közlekedőket, lépcsőházakat magáncélra használni (pl. lezárni és tárolni) tilos. Az épület pinceszinti közlekedőin, továbbá elektromos kezelőtereiben mindennemű anyag, ill. tárgy elhelyezése, tárolása tilos.*

1. ***LAKÁSOK:***

*Alapvető a helyiségek, továbbá a gépek, berendezések, készülékek, eszközök stb. rendeltetésszerű használata (vonatkozó előírás szerinti tárolás, alkalmazás, karbantartás és felülvizsgálat, szükség esetén javíttatás stb.) - a vonatkozó műszaki követelmények, jogszabályok, szabványok, ill. a kezelési és karbantartási útmutatók alapján. A lakásban, ill. lakás megfelelő helyein kizárólag olyan gépek, berendezések, eszközök, készülékek stb. használhatók, amelyek rendeltetésszerű használatuk során nem jelentenek tűz-, ill. robbanásveszélyt. A villamos gépeket, berendezéseket, egyéb készülékeket használatukat követően ki kell kapcsolni (kivéve azon készüléket, melyek rendeltetésükből adódóan folyamatos üzeműek). Kikapcsolt állapotnak tekinthető az informatikai stb. eszközök, készülékek készenléti állapota is. Villamos gépet, berendezést, készüléket használaton kívül helyezés esetén le kell választani a villamos tápellátásról. Hibás gépet, berendezést, készüléket stb. használni tilos, fentieket üzemen kívül kell helyezni! A hőfejlesztő készülékek, berendezések (sütő-, főzőberendezés, rezsó, kávéfőző stb.) és éghető anyag közötti biztonságos távolság megtartásáról mindenkor gondoskodjunk (ill. szükség esetén megfelelő hőszigetelés alkalmazása). A fent leírt gépek, berendezések, eszközök stb. megfelelő személy általi felügyeletéről szintén gondoskodni kell. A lakás elhagyása előtt minden esetben meg kell győződni a berendezések veszélytelenségéről. Lakásokban I-II. tűzveszélyességi fokozatú folyadékok és aeroszolok (pl. különböző oldószeres festékek, lakkok stb.), továbbá III-IV. tűzveszélyességi fokozatú folyadékok (pl. különböző olajok) az alábbi mennyiségben tárolhatók, elkülönítve más éghető anyagoktól (pl. papír), gyújtóforrástól: I-II. tűzveszélyességi fokozatú folyadékból és aeroszolból összesen legfeljebb 10 liter, III-IV. tűzveszélyességi fokozatú folyadékból legfeljebb 30 liter. I-II. tűzveszélyességi fokozatú folyadékot, egyéb éghető folyadékot a biztonságos tárolásra alkalmas, folyadék hatásának ellenálló, továbbá gyújtási-, robbanási veszélyt nem jelentő tárolóeszközben, lezárt módon, kiöntőnyílásukkal felfelé szabad tárolni. Kiürített, tisztítatlan tárolóedények tárolásának módja megegyezik a megtöltött edények tárolásával. PB és egyéb éghető anyagot tartalmazó gázpalack nem használható, továbbá nem tárolható! Fenti anyagokhoz, egyéb veszélyes anyagokhoz, gyújtóeszközökhöz és gyújtóforrásokhoz stb. gyermekeknek való hozzáférhetőségét meg kell akadályozni! A tevékenység során keletkezett és megfelelő módon tárolt hulladékokat kellő rendszerességgel el kell távolítani.*

***c. TÁROLÓK:***

*Helyiségek rendeltetésszerű használata. Alapvető követelmények: Nem tárolhatók itt robbanásveszélyes osztályba tartozó anyagok (pl. benzin), tűzveszélyes folyadékok (pl. gázolaj), továbbá robbanásveszélyes anyagot tartalmazó gázpalackok (PB stb.). Csak olyan anyagok, tárgyak helyezhetők olyan mennyiségben és módon, hogy azok környezetükre tűz-, illetőleg robbanásveszélyt nem jelentenek (figyelembe véve az anyagok, tárgyak tulajdonságait és egymásra való hatásukat is). Követelmény a rendezett (pl. polcokon), továbbá a világítótestektől biztonságos távolságban történő tárolás, szükség esetén lomtalanítás. A helyiségeket éghető hulladékoktól, száraz növényzettől mentesen kell tartani.*

1. ***DOHÁNYZÁSI SZABÁLYOK:***

*Égő dohányneműt és gyufát, egyéb gyújtóforrást ne tegyük, ill. ne dobjuk tüzet-, ill. robbanást okozó helyre (pl. papírkosár, egyéb éghető anyag stb.). Dohányozni tilos az épület közös helyiségeiben (közlekedők, lépcsőházak stb.), tárolóiban, továbbá ott, ahol robbanásveszélyes osztályba tartozó anyagot tárolnak, felhasználnak. A csikkek megfelelő eloltásáról mindenkor gondoskodni kell, fentieket szabadba kidobni tilos! A tűzvédelmi szempontokon túl, a nemdohányzók védelmére vonatkozó hatályos jogszabályok betartása is kötelező.*

1. ***VEGYI ANYAGOK HASZNÁLATÁRA VONATKOZÓ EGYÉB ELŐÍRÁSOK:***

*A vegyi anyag csomagolásán feltüntetett használati útmutatók betartása, továbbá a vegyi anyagra vonatkozó Biztonsági Adatlapokban előírtak betartása kötelező. Minden kereskedelmi forgalomban lévő vegyi anyagnak van ún. Biztonsági Adatlapja, mely részletesen leírja a vegyi anyag jellemzőit, továbbá a biztonságos használatára vonatkozó szabályait (összetétele, veszélyessége, használati szempontjai - pl. tárolás, együttes tárolás, felhasználás, hulladékkezelés, eseteleges védőeszköz-igény, tennivalók baleset esetén stb.). Az épületben propán-bután és egyéb éghető anyagot tartalmazó gázpalack használata és tárolása tilos!* ***Az épületben, továbbá a tárolás céljára alkalmas helyiségekben csak a folyamatos tevékenység végzéséhez szükséges robbanás-, ill. tűzveszélyes osztályba tartozó anyagot szabad tárolni!*** *Talajszint alatti helyiségben robbanásveszélyes osztályba tartozó anyag nem tárolható! A robbanásveszélyes osztályba tartozó anyagokat, továbbá az I-III. tűzveszélyességi fokozatú folyadékokat kizárólag zárt csomagolásukban, ill. edényben szabad tárolni. Az I-II. tűzveszélyességi fokozatú folyadékot olyan megfelelően szellőztetett helyiségben, szabadtéren szabad használni alkalomszerűen, ahol nincs egyidejűleg gyújtóforrás. Esetleges szétfolyás esetén a folyadékot haladéktalanul fel kell itatni, továbbá a helyiséget ki kell szellőztetni. Az így keletkezett hulladékot nem éghető, zárható fedővel rendelkező tárolóedényben kell tárolni, erre a célra alkalmas helyen. Közcsatornába tilos az alábbi anyagok bevezetése: I-II. tűzveszélyességi fokozatú folyadékok, robbanásveszélyes és tűzveszélyes osztályba tartozó gázok, gőzök, továbbá a fentiekben felsorolt anyagokat oldott állapotban tartalmazó szennyvizek, ill. vízzel vegyi reakcióba lépő, robbanásveszélyes vagy tűzveszélyes osztályba tartozó gázt fejlesztő anyagok.*

***II. TENNIVALÓK TŰZ ESETÉN***

1. ***TŰZOLTÁS MEGKEZDÉSE, TŰZOLTÁSI SZEMPONTOK***

*A tűz oltását meg kell kísérelni a rendelkezésre álló eszközökkel (pl. oltópokróc, tűzoltó készülék stb.). A különböző anyagok tüzeinek oltását a biztonságtechnikai szempontok figyelembe vételével szabad elvégezni. Amennyiben tűzoltó készülék áll rendelkezésre, a rajta lévő kezelési útmutató szerint kell eljárni (milyen típusú tüzek oltására, milyen távolságból alkalmazható, továbbá a működtetési lépéseknek megfelelően). Tűzoltó készülékkel személyi tüzek oltása szigorúan tilos! Erre a célra alacsony műszáltartalmú oltópokróc alkalmazása ajánlott. A kisebb égő szilárd tárgyakat vízzel és letakarással is elolthatjuk. Elektromos berendezések tüzét vízzel oltani tilos (a tűzoltást -áramtalanítást követően - ABC porral oltó készülékkel végezzük el)! A tűzoltóságot a sikeres tűzoltást követően is értesíteni kell. Tűzoltást követően mindent változatlanul kell hagyni a tűzvizsgálat és kármegállapítás sikeressége érdekében.*

1. ***TŰZJELZÉS***

*Aki tüzet vagy annak közvetlen veszélyét észleli, köteles azt haladéktalanul jelezni a* ***tűzoltóságnak (105),*** *ha erre nincs lehetősége, a* ***rendőrségnek (107)*** *vagy a* ***mentőszolgálatnak (104),*** *ill. az illetékes önkormányzat polgármesteri hivatalának. Fentieken túl,* ***általános segélyhívó szám: 112.*** *A jelzésfogadó a tűzjelzés fogadásakor a tudomására jutott vagy a bejelentő által közölt alábbi adatokat rögzíti: a bejelentő neve, telefonszáma, ennek hiányában lakcíme; a bejelentéskor használt telefonszámhoz tartozó előfizető neve, címe; a bejelentő által használt telefonállomás azonosított adatai; a hívások rögzített tartalma; a tűzoltási, műszaki mentési feladatot indokoló esemény helye és jellege; a személyi sérülés, haláleset adatai; a műveletirányítás által szükségesnek tartott további, személyes adatnak nem minősülő információ. A tűzoltóság a helyszínen tartózkodó, a káresemény szempontjából érdemi információval szolgálni tudó személyek alábbi adatait rögzítheti: név, lakcím, egyéb elérhetőség.*

1. ***KIÜRÍTÉSI FELADATOK***

*A lakást lehetőleg áramtalanítsuk, továbbá lehetőség szerint a nyílászárók becsukását követően hagyjuk el. Az épületben tartózkodókat riasszuk (hangos kiáltás, ill. bekopogás). A lépcsőház hő- és füstmentes állapotban való tartásáról, ill. szükség esetén a hő- és füstelvezetéséről (lépcsőházi hő- és füstelvezető működtetése) lehetőség szerint gondoskodjunk. Menekülés, kiürítés iránya: a lépcsőházakból a földszinti kijáratokon át az utcára. Az égő helyiségbe, lakásba, épületbe visszamenni tilos!*

1. ***KIVONULÓ TŰZOLTÓEGYSÉG FOGADÁSA, TŰZOLTÁS***

*A lakók a tűzoltásban, a műszaki mentésben - ellenszolgáltatás nélkül - életkoruk, egészségi, fizikai állapotuk alapján elvárható személyes részvétellel, adatok közlésével kötelesek közreműködni. A tűzoltás felelős vezetője a tűzoltás-vezető, a tűzoltási helyszínen csak az ő előzetes engedélyével intézkedhet más személy.*

***III. TŰZVÉDELMI SZABÁLYSÉRTÉSEK***

***A 259/2011 (XII. 7.) kormányrendelet rendelkezik az egyes tűzvédelmi előírások megszegésének bírságairól (az esetek többségében a tűzvédelmi bírság kiszabása kötelező), továbbá a kiszabható bírságok mértékéről, ennek a társasházat érintő főbb témakörei az alábbiakban:***

* *Tűzeset bekövetkezése, tűzvédelmi előírás megszegése miatt;*
* *Tűz- vagy robbanásveszély előidézése tűzvédelmi szabály megszegése miatt;*
* *Tűzoltóság beavatkozása szükséges, mert tűzvédelmi szabály megszegése következtében tűz keletkezett;*
* *A menekülésre számításba vett kijárat leszűkítése, lezárása;*
* *A menekülési útvonalon és azzal egy légteret alkotó helyiségrészben szabálytalan tárolás;*
* *Rendeltetéssel nem összefüggő elektromos berendezés felügyelet nélküli üzemeltetése;*
* *A menekülési útvonalak leszűkítése;*
* *Tűzvédelmi szakvizsgára kötelezett tevékenység nem megfelelő végzése, irányítása (műszaki követelményektől eltérően, továbbá érvényes tűzvédelmi szakvizsga hiánya);*
* *Tűzoltóság beavatkozásának akadályozása;*
* *Tűzoltási felvonulási út, terület biztosítása;*
* *Tűzvédelmi jogszabályok, szabályzat, szabványok egyéb előírásainak megszegése.*

***A tűzvédelmi előírásokban (jogszabályok, szabványok, Tűzvédelmi Használati Szabályzat, Tűzvédelmi Házirend stb.) foglaltak megszegése esetén a mulasztóval szemben felelősségre vonás kezdeményezhető. Fenti Tűzvédelmi Házirendben nem szabályozott kérdések vonatkozásában a kapcsolódó Tűzvédelmi Használati Szabályzatban, a tűzvédelmi- és tűzvédelmet érintő jogszabályokban, szabványokban, műszaki előírásokban stb. leírtakat kell betartani.***

*Budapest, 2016. március 11.*

 *Rostás Lajos sk.*

*ügyvezető elnök*